KURZUS: Rendszer és irányítás

MODUL: Bevezetés

Bevezetés, általános információk a tantárgyról

| Az informatika rendszerekkel foglalkozik. A rendszerek nem magukra hagyottan működnek, azokat irányítani kell. Alapvető tény, hogy a magára hagyott rendszer a káosz irányába mozdul el. Ezt tudja megelőzni - a rendszert az elvárt célok irányába befolyásolni - az irányítás. Az információ a rendszerek irányításának nélkülözhetetlen eleme.
A tantárgy ezzel a hármas egységgel foglalkozik. Megismerteti a hallgatót ezen fogalmakkal, tulajdonságaikkal és legfontosabb összefüggéseikkel. Az informatikus munkájának meghatározója a rendszerszemlélet. A tananyag tárgyalása is rendszerszemléletű, hiszen önmagukban ezek a fogalmak nem létezhetnek, csak együttesen, "a Rendszer" részeként értelmezhetők.
A mérnök- és a gazdaságinformatikus általában - most tekintsünk el az elméleti informatikától - gyakorlati kérdésekkel foglalkozik. Éppen ezért az elméletet csak olyan szinten prezentáljuk, amennyire megértéshez szükséges. Az anyag második részében éppen ezért a rendszerek irányításának praktikus - tkp. a célja - vonatkozásait tárgyaljuk.
A tantárgy témakörei önmagukban is fontos tudományterületeket képviselnek, amelyek számos egyéb tudománnyal is kapcsolódnak. Nyilván nincs lehetőség a tantárgy keretein belül mindezekkel részletesen foglalkozni. Az egyes témák későbbi tanulmányaikban más-más aspektusban többször is elő fognak fordulni. Jelen tantárgy - és jegyzet - elsődleges célja, hogy megmutassa ezen területek kapcsolódását, segítse, hogy a későbbi, önálló tématárgyalás ellenére rendszerében, összefüggéseiben kezeljék ezeket, az informatika területén meghatározó jelentőséggel bíró témaköröket.
A jegyzetnek nem célja, hogy a tananyagot teljes egészében tartalmazza. A legfontosabb témákat foglalja röviden össze, segítséget adva, hogy a hallgató mélyebben utána tudjon nézni a témáknak. Ehhez igyekszünk segítséget nyújtani a modulok végén megtalálható irodalomjegyzékkel.
Az informatika alapszakokon jelenleg nincsen - és remélhetőleg a jövőben sem lesz! - e-learning típusú távoktatás, így nyugodtan javasolhatjuk, hogy járjanak be az előadásokra, amelyeken az előadó a tananyag fontosabb részeit példák segítségével is megmagyarázza.
Az egyes modulokhoz, illetve leckékhez kapcsolódóan ellenőrző kérdéseket találnak a jegyzetben. Felhívnánk azonban a T. Hallgató figyelmét, hogy a kérdésekre adandó válaszok bemagolása nem jelenti az anyag ismeretét. Bár e bevezető tantárgy esetében esetleg (látszat)sikerrel kecsegtet a vizsgán, később, a szakmai tantárgyaknál a "megértés" hiánya már komoly problémákat fog okozni.